เอ็กซิมตั้งเป้า1.9หมื่นล.
เอ็กซิมแบงก์ตั้งเป้าปล่อยสินเชื่อปีนี้ 1.9 หมื่นล้าน ไม่หวั่น 2 เดือนแรกยังซบเซา หวังเจาะสินเชื่อส่งออกรายย่อย-ผู้ค้าชายแดน เงื่อนไขผ่อนปรน
20 เม.ย. 2558

เอ็กซิมแบงก์ตั้งเป้าปล่อยสินเชื่อปีนี้ 1.9 หมื่นล้าน ไม่หวั่น 2 เดือนแรกยังซบเซา หวังเจาะสินเชื่อส่งออกรายย่อย-ผู้ค้าชายแดน เงื่อนไขผ่อนปรน 
นายเขมทัศน์ สายเชื้อ ผู้ช่วยกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ในปี 2558 ธนาคารตั้งเป้าหมายปล่อยสินเชื่อที่ 1.9 หมื่นล้านบาท ในจำนวนนี้แบ่งเป็นสินเชื่อผู้ประกอบธุรกิจขนาดกลางและขนาดย่อม หรือเอสเอ็มอี 9,000 ล้านบาท
สำหรับผลดำเนินงานในช่วง 2 เดือนแรกของปี 2558 เอ็กซิมแบงก์มียอดสินเชื่อคงค้างอยู่ที่ 7.4 หมื่นล้านบาท โดยสามารถปล่อยสินเชื่อใหม่เพิ่มขึ้นจากสิ้นปีก่อนราว 2,000 ล้านบาท
ทั้งนี้ ธนาคารได้เข้าไปประสานกับสมาคมต่างๆ เพื่อขอข้อมูลลูกค้าที่ต้องการจะส่งออกรายใหม่ จากเดิมที่จะใช้วิธีเจาะตามรายชื่อผู้ส่งออก แต่จากสถิติพบว่าในทุกๆ ปีจะมีผู้ส่งออกเกิดใหม่ประมาณ 3,000-4,000 ราย แต่จะมีรายที่อยู่รอดได้จริงในธุรกิจไม่ถึง 10% เท่านั้น เนื่องจากผู้ประกอบการไม่สามารถพัฒนารูปแบบสินค้าเพื่อรองรับความต้องการของลูกค้าได้ ซึ่งในปี 2558 ธนาคารตั้งเป้าหาลูกค้าผู้ส่งออกรายใหม่ไม่น้อยกว่า 300-400 ราย หรือใกล้เคียงกับปีที่ผ่านมา
ทั้งนี้ เอ็กซิมแบงก์ได้ออกนโยบายปล่อยสินเชื่อใหม่ 5 โครงการ คิดเป็นวงเงิน 4,600 ล้านบาท ได้แก่ 1.สินเชื่อเอสเอ็มอีส่งออกสบายใจ เป็นโครงการ 2 ปี โดยปีแรกตั้งเป้าปล่อยกู้ 600 ล้านบาท และปีหน้าอีก 400 ล้านบาท เน้นปล่อยกู้ส่งออกรายใหม่คิดดอกเบี้ยพิเศษ ให้กู้ได้ 3 เท่าของหลักประกัน 2.สินเชื่อเอสเอ็มอีค้าชายแดน เป็นโครงการ 2 ปี ปล่อยกู้ปีละ 500 ล้านบาท เน้นให้กู้เป็นทุนหมุนเวียนระยะสั้นผู้ประกอบการค้าชายแดนในกลุ่มประเทศ ซีแอลเอ็มวี ไม่ต้องใช้หนังสือค้ำประกัน (แอลซี) แต่จะใช้วิธีการส่งเจ้าหน้าที่ไปตรวจเยี่ยมกิจการ ให้กู้ได้สูงสุด 10 ล้านบาท 
3.สินเชื่อเอสเอ็มอีขยายฐาน ตั้งเป้าปล่อยกู้ปีนี้ 100 ล้านบาท ให้กู้สูงสุด 30 ล้านบาท/ราย ผ่อนนานสูงสุด 7 ปี ให้กู้ได้ทั้งผู้ประกอบการที่มีฐานผลิตในไทย และต้องการขยายฐานการผลิตไปยังต่างประเทศ
4.สินเชื่อเพื่อลงทุนในเขตเศรษฐกิจพิเศษ มีวงเงิน 2,000 ล้านบาท โดยปีแรกตั้งเป้าปล่อยกู้ 400 ล้านบาท ปีที่สอง 600 ล้านบาท และปีที่สาม 1,000 ล้านบาท เน้นปล่อยกู้ผู้ประกอบการที่ต้องการย้ายฐานการผลิตไปในเขตเศรษฐกิจพิเศษ นิคมอุตสาหกรรมชายแดน ศูนย์กระจายสินค้า เป็นเงินกู้ระยะยาว 15 ปี ปลอดชำระคืนเงินต้น 2 ปีแรก และ 5.สินเชื่อเพิ่มพลังผู้ซื้อผู้ขาย ตั้งเป้าหมายปล่อยกู้ 1,000 ล้านบาท สามารถปล่อยกู้ให้ผู้ที่สั่งซื้อสินค้าในต่างประเทศ ที่มีคำสั่งซื้อสินค้าจากผู้ประกอบการคนไทย เพื่อเพิ่มความสามารถในการแข่งขันให้กับผู้ส่งออกไทย